นายกฯมาเลเซีย “ประกาศยุบสภา” คาดเตรียมเลือกตั้งใหม่ภายใน 60 วัน
นายกรัฐมนตรีอิสมาอิล ซาบรี ยาคอบ ของมาเลเซีย ประกาศยุบสภาในวันนี้ เตรียมปูทางสู่การจัดเลือกตั้งใหม่ภายใน 60 วัน
นายกรัฐมนตรีอิสมาอิล ซาบรี ยาคอบ ของมาเลเซีย ประกาศยุบสภาในวันนี้ เตรียมปูทางสู่การจัดเลือกตั้งใหม่ภายใน 60 วัน
10 ต.ค. 2565

ผู้สื่อข่าวรายงานว่า วันนี้(10 ต.ค.65) นายอิสมาอิล ซาบรี ยาคบ นายกรัฐมนตรีมาเลเซีย กล่าวทางโทรทัศน์เมื่อเวลา 15.00 น. ตามเวลาในมาเลเซีย หรือตรงกับเวลา 14.00 น. ตามเวลาประเทศไทยว่า นายกฯได้รับพระบรมราชานุญาตจากสมเด็จพระราชาธิบดีมาเลเซียให้ยุบสภาได้ตามคำขอ ก่อนหน้านี้หนังสือพิมพ์นิวเสตรทไทม์สของมาเลเซียรายงานเมื่อวันอาทิตย์อ้างแหล่งข่าวไม่เผยนามที่ระบุว่า นายกรัฐมนตรีอิสมาอิล ซาบรีได้เข้าเฝ้าฯ สมเด็จพระราชาธิบดีมาเลเซียในช่วงบ่าย เพื่อขอให้พระองค์ทรงมีพระบรมราชานุญาตเรื่องยุบสภา
สำนักข่าวรอยเตอร์สรายงานว่า เดิมมาเลเซียมีกำหนดจัดการเลือกตั้งครั้งใหม่ในเดือนกันยายนปีหน้า แต่นายกรัฐมนตรีอิสมาอิล ซาบรีกำลังเผชิญกับแรงกดดันที่เพิ่มขึ้นจากสมาชิกพรรคองค์การสหมาเลย์แห่งชาติ หรืออัมโน ซึ่งเป็นพรรคที่มีสัดส่วนใหญ่ที่สุดในรัฐบาลผสม และพรรคร่วมรัฐบาลที่ต้องการให้จัดการเลือกตั้งครั้งใหม่ก่อนครบวาระ การประกาศยุบสภาของผู้นำมาเลเซียมีขึ้นในขณะที่สภาพเศรษฐกิจของมาเลเซียกำลังเผชิญกับปัญหาค่าครองชีพที่เพิ่มสูงขึ้นและภาวะเศรษฐกิจถดถอยทั่วโลก รวมถึงตรงกับช่วงฤดูมรสุมและอุทกภัยในช่วงปลายปีที่อาจทำให้มีผู้มาลงคะแนนเสียงน้อย ซึ่งมี ส.ส. พรรคร่วมรัฐบาลหลายคนออกมาเตือนว่าไม่ควรจัดการเลือกตั้งในช่วงดังกล่าว ทั้งนี้ การเลือกตั้งจะต้องจัดขึ้นภายในเวลา 60 วันหลังประกาศยุบสภา
โดยมาเลเซียต้องเผชิญกับความไม่แน่นอนทางการเมืองมาตั้งแต่การเลือกตั้งในปี 2561 ซึ่งเป็นการเลือกตั้งครั้งประวัติศาสตร์ เมื่อพรรคฝ่ายค้านมาเลเซียสามารถรวบรวมเสียงจนคว้าชัยเหนือพรรคอัมโนที่เป็นพรรครัฐบาลมากว่า 60 ปีนับตั้งแต่มาเลเซียประกาศเอกราช หลังพรรคอัมโนต้องเผชิญกับข้อหาเกี่ยวกับการทุจริตคอร์รัปชั่น อย่างไรก็ดี พรรครัฐบาลผสมที่ตั้งขึ้นโดยพรรคฝ่ายค้านกลับมีปัญหาขัดแย้งภายในจนทำให้พรรคอัมโนและพันธมิตรกลับมามีอำนาจอีกครั้ง ทั้งนี้ มาเลเซียมีนายกรัฐมนตรีทั้งหมด 3 คนนับตั้งแต่ปี 2561